b'\n_START_ARTICLE_\nIzvir Bosne\n_START_SECTION_\nDostop do parka\n_START_PARAGRAPH_\nNahaja se na obrobju Sarajeva, pod planino Igman, v bli\xc5\xbeini predmestja Ilid\xc5\xbea. Obisk parka lahko kombinirate \xc5\xa1e z ogledom Sarajevskega predora upanja. Dostop do parka je po tri kilometre dolgem drevoredu platan in kostanjev, ki vodi od term Ilid\xc5\xbea, ter ga obkro\xc5\xbeajo lepe vile iz avstro-ogrskega obdobja, ki dajejo celotnemu obmo\xc4\x8dju vzdu\xc5\xa1je nekdanjega bli\xc5\xa1\xc4\x8da.\n_START_SECTION_\nOpis parka\n_START_PARAGRAPH_\nPark sam je mre\xc5\xbea poti, ki vodijo do brbotajo\xc4\x8dih izvirov (tu je tudi \xc4\x8drpali\xc5\xa1\xc4\x8de sarajevskega mestnega vodovoda), brzic in slapov, mirujo\xc4\x8dih ribnikov ter manj\xc5\xa1ih otokov, ki jih \xc4\x8dez potoke povezujejo mosti\xc4\x8dki, kamor \xc5\xbee od nekdaj radi zahajajo sarajev\xc4\x8dani. V bli\xc5\xbeini se nahaja rimski most, ki je prav tako vreden ogleda. V parku so tudi kavarne na prostem. Tu je tudi ve\xc4\x8d manj\xc5\xa1ih zanimivosti v parku, mo\xc5\xbenost jahanja ali najema ko\xc4\x8dije, park pa ponuja tudi \xc5\xa1tevilna mesta za piknik. V parku je mo\xc4\x8d videti tudi ve\xc4\x8d tak\xc5\xa1nemu okolju prilagojenih \xc5\xbeivali, kot so veverice, race in labodi._NEWLINE_Po koncu vojne in pomanjkanju vzdr\xc5\xbeevanja v 90 letih preteklega stoletja se je leta 2000 pri\xc4\x8del veliki projekt obnove parka. Lokalna mladina je pod vodstvom mednarodnih okoljevarstvenih organizacij izvedla veliko \xc4\x8di\xc5\xa1\xc4\x8denje in do konca tega leta parku vrnila nekdanjo slavo.'